《师吉甫探梅二首 其一》
宋代·郭印

花如雾中见，百念已灰槁。爱梅习气深，兴发霜冬杪。

行行步江郊，恰似儿童小。荣枯能几时，日月疾过鸟。

独立望南枝，村空人悄悄。何似东皇驾，今岁来不早。

忍令瑶台姿，冷落群芳后。欲寄同心人，不折门前柳。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。